**ANTE KOVAČIĆ, *U REGISTRATURI***

* roman je izlazio u Vijencu 1888. godine
* kao zasebna knjiga tek 1911. u izdanju Matice hrvatske

objašnjenje pojmova

* registratura - mjesto gdje se pohranjuju spisi, arhiva
* registrator – osoba koja vodi dnevnik prispjelih i odaslanih spisa
* roman je svojevrsni dnevnik registratora Ivice Kičmanovića

**POETIKA ROMANA**

* roman iz razdoblja hrvatskog realizma
* prikazuje sudbinu nadarenog seoskog dječaka Ivice Kičmanovića koji se školuje u gradu i pritom pripovjedač analizira društvenu stvarnost zagorsko-zagrebačke sredine u drugoj polovici 19. stoljeća
* u romanu se isprepleću obilježja različitih stilova:
* romantičarski elementi vidljivi u prikazu fatalne Laure, koja će odrediti Ivičinu sudbinu, i likova vezanih uz njezino odrastanje (tajanstveno podrijetlo, trovana, odmetništvo u trenutku kad ona postaje hajdučica Lara)
* naturalistički sloj romana vidljiv je u biološkoj motivaciji Laurina lika (predodređena je zlom krvlju svojega oca Mecene i incestuoznom vezom) i u prikazu masovnih scena (npr. seoska tučnjava na Uskrsni ponedjeljak)
* modernistički elementi uočavaju se u odstupanju od kronološkog prikaza događaja, isprepliće se sadašnjost glavnog lika s njegovim sjećanjima, kompozicija romana jest uokvirena, što znači da registratura povezuje početak i kraj romana (okvir je na početku razgovor prašnjavih spisa, sukobljavaju se stari i mladi spisi, što je aluzija na sukob starih i mladih u hrvatskoj književnosti. Riječ će dobiti *Životopis Ivice Kičmanovića* koji započinje priču o sudbini Ivice Kičmanovića.)

PRIPOVJEDAČ

* 1. dio romana – pripovjedač u prvom licu (sam lik Ivica Kičmanović)
* 2. i 3. dio romana – tipični sveznajući realistički pripovjedač

PRIKAZ SELA

* primitivno i zaostalo
* patrijarhalni bračni i obiteljski odnosi
* toplina i ljepota obiteljskog ognjištva u domu Jožice Zgubidana
* moralni pad sela: brak iz računa
* pauperizacija sela
* odlazak u grad, pogospođivanje (Žorž)

PRIKAZ GRADA

* moralno izopačen
* izvor zla, prikazan samo tamnim bojama
* likovi iz grada ironizirani i karikirani (Mecena, Žorž)

PORTRETIRANJE IVICE KIČMANOVIĆA

* glavni lik romana, **bistro seosko dijete,** privukao je pozornost seoske gospode, učitelja i župnika, kad je održao nadahnut govor na sprovodu Kanonikova sina Pere.
* Kanonik je bio susjed Ivičinih roditelja s kojim su oni često bili u sukobu (npr. Kanonik je Ivičina oca, seoskog muzikaša Jožicu, prozvao Zgubidanom, ne može podnijeti da su susjedova djeca pametnija pa širi laži da je Ivičina majka župnikova ljubavnica)
* **Odlučeno je da će se školovati kod Jožičinog daljnjeg rođaka Jurića, koji se prozvao kumordinar Žorž, i koji radi kao sluga kod dobrotvora Mecene**
* **VAŽNO: PRIKAZANO JE KAKO PRIJELAZ IZ SELJAŠTVA DO VIŠIH, OBRAZOVANIH KLASA VODI KROZ PONIŽENJE I PATNJU I ZAVRŠAVA SLOMOM LIČNOSTI I STRADANJEM CIJELE SREDINE IZ KOJE TAKAV LIK PROIZLAZI.**
* **Ne snalazi se u gradskoj sredini, preneražen postupcima svojega rođaka Jurića, uočava lažni sjaj i razvrat Mecenina doma, mora raditi kao sluga, zanemaruje učenje. Mecena ga koristi da mu piše govore. Ivica se ruga lažnim pjesnicima na večeri kod Mecene. Osobito ga smeta samoprozvani *pojeta* Šajkovski, neuki, glupi, nesposobni pjesnik, umišljen, želi se predstaviti boljim nego što jest.**
* **vrlo je osjećajan, uvijek se s toplinom sjeća svoje seoske sredine i bezbrižnog djetinjstva i seoskih običaja**
* **pasivan prema životnim zbivanjima, sputan i neodlučan, bespomoćno se pokoravao naletima svojih osjećaja i strasti, prepušta se njezinoj ljepoti, tajanstvenosti, naletima strasti tako da ne može racionalno sagledati stvarnost oko sebe. Čitav život netko je dominirao nad njim, počevši od odluke da ide na školovanje pa sve do poznanstva s Meceninom štićenicom Laurom, u koju se nedužno i naivno zaljubio i koja će odrediti njegovu propast.**
* **Odnos prema ženama vrlo je oprečan: s jedne strane strastvena, neobuzdano opasna Laura, a s druge strane Anica blage ćudi, posve predana Ivici**
* Punu godinu traje njihova strastvena tajna veza. Buđenje u Laurinoj sobi - presudna scena: Mecena ih je zatekao u sobi baš kad je otac došao po njega jer mu je majka bolesna. Laura nagovijestila ponovni susret.

SADRŽAJNI PODATCI:

Nakon Ivičina odlaska Laura potajno truje Mecenu. On umre, ona ga opljačkala i poslala Žorža k njemu. On se uspaničio, prevrnuo svijeću, izazvao požar i izgorio je Mecenin dom. Laura je među papirima našla dokaz da je ona Mecenina kći. Odlazi Ivici na selo.

Ivica na selu sretan, rađa se ljubav prema Kanonikovoj kćeri Anici, ali sreću je pomutio Laurin dolazak. Izgradila je kuću koju su prozvali kapelicom i nastanila se s Ivicom. Za Kičmanoviće slijedi razdoblje bogatstva i raskoši, ali župnik traži da se ozakoni divlja veza Ivice i Laure. Ali, Laura se ne želi vezati, zapravo nastavlja sa zavođenjem. U vezi je s Kanonikovim sinom Mihom, koji se obogatio ženidbom za neuglednu Justu, kćer seoskog bogataša i konjskog trgovca Medonića.

Laura je odlučila da Ivica opet ode u grad na školovanje, dok će ga ona čekati na selu.

Ivica je opet u gradu, smješten kod kumordinara Žorža koji se pod stare dane oženio gostioničarkom Jelušom. K njemu dolazi otac da mu otkrije nemoral Laure i Mihe. Ivica pismom prekida s Laurom. Nakon toga njezina demonska priroda dolazi do vrhunca. Prvo je ubila Justu, a zatim svoje ljubavnike Mihu i Ferkonju (lik iz njezine prošlosti, sin njezinih udomitelja koji ju je htio u djetinjstvu silovati). Postaje vođom razbojničke družine pod imenom hajdučica Lara i čini mnogobrojna zlodjela.

Ivica konačno sretan s Anicom, ali njihovu budućnost uništila Laura. Iz osvete upala na njihovu svadbu, ubila Anicu i mnoge svatove. Uskoro je uhićena i streljana, a Ivica je bio svjedok na suđenju.

**Nakon krvave svadbe Ivica postao očajan, vukao se po nižim službama, a na kraju postaje registratorom. Jednog dana došao do spisa s Laurina suđenja, propao, propio se, zanemaruje posao, protiv njega disciplinska istraga. Misao o Lauri dokaz je svih njegovih propuštanih prilika da živi ispunjenim životom.**

Na kraju poludjeli Ivica nalazi se u registraturi – zapalio registraturu te izgorio zajedno sa svojim spisima.

**KUMORDINAR ŽORŽ -** lik sluge u Meceninu domu, seljak gruba lica, odjeven u iznošeno odijelo svojega gospodara, donosi iluziju gospodstva u skromnu seosku sredinu.

Prikazan kao tragikomičan lik; silno želi svima pokazati sve svoje bogatstvo (*Omnia mea mecum porto.* – Sve svoje nosim sa sobom.)

Poslušan gospodaru, predan i servilan – beskičmenjačka životna filozofija - grub i nadmoćnim prema nemoćnima i slabijima. Najvažnije mu je da bude sit, da živi u obilju, hedonist.